塘栖乾隆御碑与水利通判厅遗址

碑文

钦奉上谕：朕巡幸江浙，问俗省方，广沛恩膏，聿昭庆典。更念东南贡赋，甲于他省，其历年积欠钱粮，虽屡准地方大吏所请，分别缓带，以纾民力，而每年新旧并征，小民终未免拮据。朕宵旰勤劳，如伤在抱。兹当翠华亲莅，倍深轸切，用普均沾之泽，以慰望幸之忱。著将乾隆元年至乾隆十三年，江苏积欠地丁二百二十八万余两、安徽积欠地丁三十万五千余两悉行蠲免，俾吏无挂误，民鲜追呼，共享升平之福。夫任土作贡，岁有常经，自应年清年款。江苏积欠乃至二百二十余万之多，催科不力，有司实不能辞其咎；而疲玩成习，岂民间风俗之浇漓，尚有未尽革欤？朕以初次南巡，故特加恩格外，嗣后该地方官务宜谆切劝谕，加意整顿。其在小民，亦当湔除旧习，勉效输将，勿谓旷典，可希冀屡邀而维正之，供任其逋负也！其浙江一省，虽额赋略少于江苏，而积年以来，并无积欠，岂犬牙交错之地，不齐乃至是欤！此具见浙省官民敬事急公之义，而江苏官民所宜怀惭而效法者也！朕甚嘉焉。着将本年应征地丁钱粮蠲免三十万两，以示鼓励，各该督抚，其仰体朕惠爱黎元之意，严饬所属，实力奉行，使闾阎咸沾实惠。倘有不肖官吏，以还作欠，希图侵蚀，察出即行纠参，从重治罪。并将此通行晓谕知之，钦此。乾隆十六年正月初二。